លោក Biden ស្នើឱ្យ​ពលរដ្ឋ​អាមេរិក ច្រានចោល​ភាព​ជ្រុលនិយម​ ​នៅ​​មុន​ការ​បោះឆ្នោត​ពាក់​កណ្តាល​អាណត្តិ
​នៅ​​ក្នុង​​សុន្ទរកថា​ដែល​​មាន​រយៈពេល​២៤​នាទី​ លោក Biden ​បាន​ព្រមាន​ អំពី​ការ​កើន​ឡើង​នូវ​វោហារសាស្ត្រ​នយោបាយ​​ដ៏​មានគ្រោះថ្នាក់។
វ៉ាស៊ីនតោន — នៅក្នុងសុន្ទរកថាមួយកាលពីយប់ថ្ងៃព្រហស្បតិ៍ នៅខាងក្រៅសាលប្រជុំឯករាជ្យក្នុងទីក្រុង Philadelphia រដ្ឋ Pennsylvania លោកប្រធានាធិបតីអាមេរិក Joe Biden បានព្រមានថាលទ្ធិប្រជាធិបតេយ្យនៅក្នុងសហរដ្ឋអាមេរិក កំពុងស្ថិតក្នុងការគំរាមកំហែងពីក្រុមសមាជិកគណបក្សសាធារណរដ្ឋ ដែលគាំទ្រអតីតប្រធានាធិបតីអាមេរិក លោក Donald Trump។ ដោយនៅសល់តែជាង២ខែមុនការបោះឆ្នោតពាក់កណ្តាលអាណត្តិ ដែលនឹងកំណត់ថា តើគណបក្សប្រជាធិបតេយ្យនៅតែរក្សាការគ្រប់គ្រងសភាអាមេរិកឬយ៉ាងណានោះ មេដឹកនាំគណបក្សនេះ គឺលោកប្រធានាធិបតី Joe Biden បានប្រាប់ក្រុមអ្នកគាំទ្ររាប់រយនាក់ថាលទ្ធិប្រជាធិបតេយ្យក្នុងសហរដ្ឋអាមេរិក កំពុង«ស្ថិតក្នុងហានិភ័យមួយ»។ លោកប្រធានាធិបតី Biden តាមធម្មតាជៀងវាងមិននិយាយឈ្មោះលោកអតីតប្រធានាធិបតី Donald Trump ដោយចំៗ ប៉ុន្តែក្នុងសុន្ទរកថាកាលពីយប់ថ្ងៃព្រហស្បតិ៍ លោកមិនបានជៀសវាងទេ។ លោក Biden និយាយថា៖ «លោក Donald Trump និងក្រុមសមាជិកគណបក្សសាធារណរដ្ឋ ដែលចង់ធ្វើឱ្យអាមេរិកាំងអស្ចារ្យឡើងវិញនោះ តំណាងឱ្យភាពជ្រុលនិយម ដែលគំរាមកំហែងដល់មូលដ្ឋានគ្រឹះនៃរបបសាធារណរដ្ឋរបស់យើង»។ នៅក្នុងសុន្ទរកថាដែលមានរយៈពេល២៤នាទី លោក Biden ក៏បានព្រមានផងដែរ អំពីការកើនឡើងនូវវោហារសាស្ត្រនយោបាយដ៏មានគ្រោះថ្នាក់។ លោកថ្លែងថា៖ «ខ្ញុំចង់និយាយរឿងនេះដោយត្រង់ៗនិងងាយស្រួល គឺថាមិនត្រូវមានអំពើហិង្សានយោបាយនៅក្នុងប្រទេសអាមេរិកទេ។ គឺខ្លីតែប៉ុណ្ណឹង។ មិនត្រូវមាននោះទេ។ នៅមុនការថ្លែងសុន្ទរកថារបស់លោក Biden មេដឹកនាំសំឡេងភាគតិចខាងគណបក្សសាធារណរដ្ឋនៃរដ្ឋសភាអាមេរិក លោក Kevin McCarthy ដែលបានស្ថិតនៅក្នុងរដ្ឋ Pennsylvania ដែរនោះ បាននិយាយថា គឺលោក Biden នោះទេ ដែលជាអ្នកវាយប្រហារទៅលើលទ្ធិប្រជាធិបតេយ្យ ហើយថា គោលនយោបាយរបស់លោក Biden «បានធ្វើឱ្យដួងព្រលឹងរបស់អាមេរិករងរបួស»៕